OŠ VLADIMIR NAZOR VIROVIVTICA - OŠ BORCEV ZA SEVERNO MEJO MARIBOR

U međunarodnom projekt za poticanje čitanja i razvoja različitih vrsta pismenosti ˝Čitanje ne poznaje granice/Branje ne pozna meja˝već drugu godinu sudjelujemo s partner školom OŠ borcev za severno mejo iz Maribora. Projekt smo u našoj školi pokrenuli da bi se učenicima približila ljepota pisane riječi i da bi se poboljšale njihove čitalačke kompetencije. Posebno smo sretni što njegujemo prijateljstvo s ovom slovenskom školom koja u svojem obrazovanju učenicima nudi pohađanje Hrvatskog jezika kao izbornog predmeta od 7. razreda. Bitno je istaknuti da u ovom projektu sudjeluju slovenske i hrvatske škole te da se čitaju prijevodi izabranih djela, no naši učenici iz partner škole jako su hrabri i marljivi te oni osim prijevoda hrvatskog romana na slovenski jezik, čitaju i djelo na izvornom, hrvatskom jeziku. Prošle godine im je Nazorov Veli Jože zadavao puno muke, no ove je bilo puno lakše uz roman Debela Silvije Šesto. Mi smo, i to naglas, prema pravilima projekta, čitali prijevod slovenske autorice Dese Muck Sama kod kuće i ove godine Janju Vidmar i njezin roman Bucka, a nakon toga pročitana djela povezivali s Nastavnim planom i programom kroz međupredmetno povezivanje. Ove godine nama je pripala čast održavanja svečane završnice projekta tako da smo u travnju ugostili svoje prijatelje iz Maribora. Nakon šetnje gradom i priredbe dobrodošlice program smo nastavili u razredu zajedničkim aktivnostima. S obzirom da smo izabrali tematski bliske knjige u tom smjeru tekla je i radionica. Uvodni motivacijski dio bilo je predstavljanje sadržaja pročitanih knjiga. Naglasak je bio na izdvajanju citata iz jedne i druge knjige oko kojih se kasnije povela rasprava koja je bila podloga radionici. Npr. citati iz knjige Bucka: *˝Zašto jedeš ako svaki put povraćaš?˝, bila sam radoznala dok sam gledala kako se šminka. Vodicu za usta raspršila je po prostoru i nakratko me pogledala:˝ pa namjerno povraćam budalo˝ Kako? ˝Ništa mi nije bilo jasno. ˝Tako jedem što hoću i ne debljam se.˝ … Doktor je kimnuo glavom. ˝Osjećaš li već dugo taj poremećaj?˝To nije poremećaj. To je način života.˝… ˝A koliko kila imaš?˝ Dovraga! Uvijek isto pitanje! ˝Previše. Četrdeset tri.˝* Radionica na temu Kako odoljeti pritisku medija? sadržavala je dva dijela. U prvom dijelu učenici su bili podijeljeni u skupine po 4-5 učenika. Skupine su bile složene tako da skupa rade učenici iz jedne i druge škole. Dobili su uputu koja je od njih zahtijevala sljedeće: zaboraviti sva znanja koje su do sada stekli u školi, zaboraviti sve što znaju o čovječanstvu, zaboraviti sve o planeti Zemlja i zamisliti da su izvanzemaljci koji putuju na ovaj naš planet. Sve što tijekom putovanja dobiju kako bi saznali nešto o mjestu u koje slijeću i o toj vrsti koja tamo obitava su časopisi, medij koji ih treba uvesti u naš svijet. Jedini mediji koji će dobiti u svoje ruke su časopisi, tjedni i mjesečni. S obzirom da izvanzemaljci ne znaju čitati abecedu, pozornost trebaju obratiti samo na fotografije. Svoja zapažanja o tome što očekuju trebaju zapisati i izložiti drugima. Jedna skupina potajno je dobila drugačiji zadatak: oni zaista jesu Zemljani i trebaju iskreno napisati kakva je ljudska vrsta: fizički i karakterno. Oni će zadnji izlagati svoj rad. Odgovore koje su učenici napisali bili su presmiješni. npr: Ta ljudska vrsta hoda na dvije i četiri noge, postoje dugokosi i kratkokosi. Dugokosi više brinu o fizičkom izgledu, kratkokosi izgledaju mudrije. Ta ljudska vrsta na sebe navlači odijela u kojima izgleda kao leopard ili zmija. Prevladava ženska vrsta kojoj je posao hodanje. Većinom su jako mršavi, lijepe svijetle puti, nose skupu robu koja im uvijek dobro stoji. Postoje normalni i nenormalni. Normalni ponekad isto izgledaju nenormalno jer nose velike vrećice i velike stvari na glavi, a nenormalni su puno manji i samo se vuku po podu i bacaju nekakve loptice. Ta ljudska vrsta živi uvijek u pospremljenim prostorijama koje su jako lijepe i usklađene. Izgledaju jako sretno. Zadnja grupa iznijela je svoje mišljenje o ljudima: često misle samo na sebe, egoistični su, brinu previše o vanjskom izgledu, često su nesretni jer ne izgledaju kako bi htjeli, ugledaju se u krive idealne. Previše osuđuju jedni druge, često su depresivni… Nakon ovih izlaganja s učenicima smo razgovarali o tome zašto su ljudi često nezadovoljni i što je razlog njihove depresije te došli do zaključka da mediji, npr. časopisi koje su listali stvaraju, tj. nameću lažnu idealnu sliku o tome kako bi mladi ljudi trebali izgledati. Došli smo do zaključka da smo svi različiti te da je upravo naša ljepota u toj različitosti. Drugi dio radionice odnosio se na idole u koje se učenici ugledaju. Svatko je na svoje pametnom telefonu ili laptopu trebao pokazati svoj idol i objasniti zašto bi htio biti baš kao on tj. zašto mu je to idol. Učenici smo približili sliku o tome da ti idoli ne izgledaju uvijek tako kako su na naslovnici kojeg časopisa ili na Facebook stranici tako što smo im prikazali nekoliko video na kojima su učenici shvatili kako nastaje lice s naslovnice te koliko je rada na tim fotografijama potrebno da bi one izgledaju tako kako se njima prikazuju. Završili smo radionicu s lijepim i poticajnim citatima kao što je ovaj: *˝Odbaci poruke iz okoline i masovnih medija koje ti govore kako bi trebao/trebala izgledati. Za svaku negativnu misao o svom tijelu, dodaj jednu pozitivnu.˝*

Marina Vajagić, prof.